*Likumprojekts*

**Grozījumi likumā “Par nodokļiem un nodevām”**

Izdarīt likumā “Par nodokļiem un nodevām” (Latvijas Republikas Saeimas un Ministru Kabineta Ziņotājs, 1995, 7.nr.; 1996, 15.nr.; 1997, 24.nr.; 1998, 2., 18., 22., 24.nr.; 1999, 24.nr.; 2000, 11.nr.; 2001, 3., 8., 12.nr.; 2002, 2., 22.nr.; 2003, 2., 6., 8., 15., 22.nr.; 2004, 9.nr.; 2005, 2., 11.nr.; 2006, 1., 9., 13., 20., 24.nr.; 2007, 3., 7., 12.nr.; 2008, 1., 6., 13.nr.; 2009, 2., 11., 13., 15.nr.; Latvijas Vēstnesis, 2010, 91., 101., 131., 151., 157., 178., 183., 206.nr.; 2011, 68., 80., 85., 169.nr.; 2012, 24., 50., 56., 109., 157., 186., 199., 203.nr.; 2013, 61., 92., 187., 194., 232.nr.; 2014, 6., 51., 119., 189., 204., 214., 220., 257.nr.; 2015, 29., 68., 118., 190., 208., 230., 245., 248., 251.nr.; 2016, 2., 91., 241., 254., 5.nr.; 2017, 75.nr.) šādus grozījumus:

 1. Izslēgt XIII nodaļu.

2. Papildināt likumu ar XIV nodaļu šādā redakcijā:

**"XIV nodaļa**

**Elektroniskās informācijas uzskaite būvlaukumā un tās izmantošana nodokļu administrēšanā**

**107.pants. Galvenais būvdarbu veicējs**

Šīs nodaļas izpratnē galvenais būvdarbu veicējs ir būvdarbu veicējs, kurš veic būvdarbus savām vajadzībām vai noslēdzis līgumu ar pasūtītāju par jaunas trešās grupas būves būvniecību vai par būvdarbiem, kuru izmaksas veido 1 miljonu *euro* vai vairāk (turpmāk — būvdarbu līgums), un kurš veic būvdarbus pats vai atsevišķu būvdarbu līguma daļu nodod izpildei apakšuzņēmējam.

**108.pants. Apakšuzņēmējs**

Šīs nodaļas izpratnē apakšuzņēmējs ir galvenā būvdarbu veicēja nolīgta persona vai savukārt tās nolīgta persona (izņemot būvprojekta izstrādātāju un autoruzraudzības veicēju), kura veic darbus būvlaukumā būvdarbu līguma izpildei vai nodrošina darbaspēku.

**109.pants. Būvlaukumā nodarbināta persona**

Šīs nodaļas izpratnē par būvlaukumā nodarbinātu personu ir uzskatāma galvenā būvdarbu veicēja vai apakšuzņēmēja darba ņēmējs, kas veic darbu būvlaukumā būvdarbu līguma izpildei. Par būvlaukumā nodarbinātu personu uzskatāma arī fiziskā persona, kas reģistrējusies kā saimnieciskās darbības veicēja, iekšzemes darba ņēmējs pie darba devēja — ārvalstnieka, ārvalstu darba ņēmējs pie darba devēja — ārvalstnieka, ja minētās personas veic darbu būvlaukumā būvdarbu līguma izpildei, kā arī persona, kas darbu būvlaukumā būvdarbu līguma izpildei veic darbaspēka nodrošināšanas pakalpojuma saņēmēja labā un vadībā, un būvuzraugs.

**110.pants. Elektroniskās darba laika uzskaites sistēma**

Elektroniskās darba laika uzskaites sistēma ir elektroniska sistēma, kurā tiek nodrošināta būvlaukumā nodarbināto personu darba laika elektroniska reģistrācija, uzskaite un reģistrēto datu glabāšana.

**111.pants. Būvlaukumā nodarbinātas personas elektroniskā identifikācija**

(1) Būvlaukumā nodarbinātas personas identificēšanai izmantojama individuāli pielāgota ierīce vai informācijas tehnoloģiju risinājums, kas nodrošina būvlaukumā nodarbinātas personas identificēšanu un darba laika reģistrēšanu elektroniskās darba laika uzskaites sistēmā.

(2) Elektroniskas identifikācijas risinājums personas identificēšanai būvlaukumā galvenajam būvdarbu veicējam jānodrošina arī personai, kas uzturas norobežota būvlaukuma teritorijā, bet nav nodarbināta būvdarbu veikšanā būvlaukumā un nav uzskatāma par būvlaukumā nodarbinātu personu.

(3) Šā panta otrajā daļā noteiktais par elektroniskas identifikācijas risinājuma piešķiršanu nav piemērojams attiecībā uz tiesībaizsardzības iestāžu, kontrolējošo institūciju vai palīdzības dienestu pārstāvjiem.

**112.pants. Vienotā elektroniskās darba laika uzskaites datu bāze**

(1) Šīs nodaļas izpratnē vienotā elektroniskās darba laika uzskaites datu bāze ir elektroniska datu sistēma elektronisko darba laika uzskaites sistēmu datu apkopošanai, uzturēšanai un nodrošināšanai Valsts ieņēmumu dienestam nodokļu administrēšanas funkciju izpildei, Valsts darba inspekcijai uzraudzības un kontroles īstenošanai darba tiesisko attiecību jomā. Vienotās elektroniskās darba laika uzskaites datu bāzes dati, kas nesatur fizisko personu identificējošu informāciju, izmantojami būvniecības politikas veidošanai un būvniecības nozares vispārīgās pārraudzības īstenošanai, kā arī oficiālās statistikas nodrošināšanai.

(2) Ministru kabinets nosaka vienotās elektroniskās darba laika uzskaites datu bāzes turētāju, tā pienākumus un tiesības, vienotās elektroniskās darba laika uzskaites datu bāzes tehniskās prasības, kā arī elektronisko darba laika uzskaites sistēmu datu sniegšanas kārtību un apjomu vienotās elektroniskās darba laika uzskaites datu bāzes turētājam.

**113.pants. Elektroniskās darba laika uzskaites sistēmas prasības**

(1) Elektroniskās darba laika uzskaites sistēmā katrā būvlaukumā tiek reģistrēti un uzkrāti šādi dati:

1. par būvlaukumā nodarbinātu personu:
2. vārds, uzvārds;
3. personas kods, ja personai nav personas koda, tad dzimšanas datums, mēnesis, gads vai vīzas, vai uzturēšanās atļaujas numurs, kas apliecina, ka ārvalstniekam piešķirtas tiesības uz nodarbinātību;
4. amats;
5. darba devēja nosaukums vai vārds, uzvārds, ja darba devējs ir fiziskā persona;
6. darba devējam piešķirtais Latvijas Republikas Uzņēmumu reģistra vienotais reģistrācijas numurs vai personas kods, ja darba devējs ir fiziskā persona, vai cits identifikācijas numurs, ja darba devējs ir ārvalstī reģistrēta juridiskā persona;
7. būvatļaujas numurs vai nekustamā īpašuma objekta kadastra apzīmējums, ja būvatļauja nav izsniegta;
8. laiks, kad persona ieradās būvlaukumā un atstāja to;
9. faktiskās darba laika uzskaites dati, kas atspoguļoti kā diennakts summārais darba laiks, summāri kalendārā mēneša ietvaros par katru būvlaukumā nodarbināto personu;
10. par personu, kas uzturas būvlaukumā un nav nodarbināta būvdarbu veikšanā būvlaukumā:
11. vārds, uzvārds;
12. personas kods, ja personai nav personas koda, tad dzimšanas datums, mēnesis, gads;
13. laiks, kad persona ieradās būvlaukumā un atstāja to;
14. atrašanās laiks būvlaukumā, kas atspoguļots kā diennakts summārais laiks.
15. par noslēgto līgumu ar pasūtītāju:
16. pasūtītāja nosaukums;
17. pasūtītājam piešķirtais Latvijas Republikas Uzņēmumu reģistra vienotais reģistrācijas numurs vai personas kods, ja pasūtītājs ir fiziskā persona, vai cits identifikācijas numurs, ja pasūtītājs ir ārvalstī reģistrēta juridiskā persona;
18. līguma datums;
19. līguma summa.

(2) Elektroniskās darba laika uzskaites sistēma attiecībā uz sistēmas informācijas resursiem (programmatūru, datnēm (arī tām, kas satur sistēmā glabājamo, apstrādājamo un sistēmas lietotājiem pieejamo informāciju) un sistēmas dokumentāciju) izmanto programmatūru, ar kuru veic auditācijas pierakstus, reģistrējot datus par notikumiem sistēmā, lai nodrošinātu iespēju novērtēt to ietekmi uz sistēmas drošību.

**114.pants. Elektroniskās darba laika uzskaites sistēmas datu glabāšana, nodošana vienotajā elektroniskās darba laika uzskaites datu bāzē un izsniegšana kontrolējošām institūcijām**

(1) Galvenais būvdarbu veicējs nodrošina elektroniskās darba laika uzskaites sistēmā reģistrēto un uzkrāto datu glabāšanu un izsniegšanu kontrolējošām institūcijām līdz brīdim, kad minētie dati ir nodoti iekļaušanai vienotajā elektroniskās darba laika uzskaites datu bāzē.

(2) Galvenais būvdarbu veicējs pēc Valsts ieņēmumu dienesta vai Valsts darba inspekcijas pieprasījuma nodrošina elektroniskās darba laika uzskaites sistēmas datu par visām personām, kas datu pieprasījuma brīdī atrodas būvlaukumā, uzrādīšanu un izsniegšanu Valsts ieņēmumu dienestam vai Valsts darba inspekcijai.

(3) Elektroniskās darba laika uzskaites sistēmā reģistrētie un uzkrātie dati, izņemot reģistrētie un uzkrātie dati par personu, kas uzturas būvlaukumā un nav nodarbināta būvdarbu veikšanā būvlaukumā, vienotajā elektroniskās darba laika uzskaites datu bāzē nododami strukturētā veidā vienu reizi mēnesī līdz katra mēneša 15.datumam par iepriekšējā mēnesī elektroniskās darba laika uzskaites sistēmā reģistrētajiem un uzkrātajiem datiem.

(4) Galvenais būvdarbu veicējs elektroniskās darba laika uzskaites sistēmas datus vienotajā elektroniskās darba laika uzskaites datu bāzē nodod strukturētā veidā informācijas tehnoloģiju sistēmu līmenī, izmantojot vienotās elektroniskās darba laika uzskaites datu bāzes tīmekļa pakalpes.

(5) Vienotās elektroniskās darba laika uzskaites datu bāzes turētājs nodrošina galvenā būvdarbu veicēja nodoto datu uzkrāšanu, glabāšanu, izsniegšanu un tiešsaistes piekļuvi kontrolējošām institūcijām trīs gadus no būvlaukumā nodarbināto personu darba laika uzskaites datu reģistrēšanas brīža elektroniskās darba laika uzskaites sistēmā.

**115.pants. Elektroniskās darba laika uzskaites sistēmas datu izmantošana nodokļu administrēšanā, uzraudzības un kontroles īstenošanā darba tiesisko attiecību jomā un būvdarbu valsts kontroles nodrošināšanā**

(1) Elektroniskās darba laika uzskaites sistēmā reģistrētos datus par būvlaukumā nodarbinātajām personām un to nostrādātajām darba stundām izmanto Valsts ieņēmumu dienests nodokļu administrēšanā, Valsts darba inspekcija uzraudzības un kontroles īstenošanā darba tiesisko attiecību jomā, Būvniecības valsts kontroles birojs būvdarbu valsts kontroles nodrošināšanā.

(2) Elektroniskās darba laika uzskaites sistēmā reģistrētie dati par būvlaukumā nodarbinātas personas darba stundām kalendārā mēneša ietvaros par 10 procentiem var atšķirties no faktiski uzskaitītajām darba stundām, kas izmantotas darba samaksas aprēķināšanai par darbu būvlaukumā.

(3) Ja nodokļu administrācija konstatē, ka elektroniskās darba laika uzskaites sistēmā reģistrētie dati par būvlaukumā nodarbinātas personas darba stundām kalendārā mēneša ietvaros atšķiras no faktiski uzskaitītajām darba stundām, kas izmantotas darba samaksas aprēķināšanai par darbu būvlaukumā, vairāk nekā šā panta otrajā daļā norādītajā apmērā, nodokļu administrācija samazinātā ar nodokļiem un nodevām apliekamā objekta noteikšanai var izmantot elektroniskās darba laika uzskaites sistēmā reģistrētos datus.

**116.pants. Galvenā būvdarbu veicēja pienākumi**

Galvenā būvdarbu veicēja pienākumi ir šādi:

1. nodrošināt elektronisko darba laika uzskaiti katrā būvlaukumā;
2. informēt apakšuzņēmēju, ka tas tiek piesaistīts būvdarbu līguma izpildei, uz kuru attiecas šīs nodaļas regulējums;
3. nodrošināt kontroli par to, lai norobežota būvlaukuma teritorijā neatrastos persona, kurai nav nodrošināta elektroniska identifikācijas ierīce vai informācijas tehnoloģiju risinājums un par kuru dati nav reģistrēti elektroniskās darba laika uzskaites sistēmā;
4. nodrošināt, lai būvlaukumā nodarbinātai personai, kas galvenā būvdarbu veicēja būvlaukumā veic darbu būvdarbu līguma izpildei, būtu nodrošināta elektroniskas identifikācijas ierīce vai informācijas tehnoloģiju risinājums elektroniskai darba laika reģistrēšanai elektroniskās darba laika uzskaites sistēmā;
5. nodrošināt, lai personai, kas uzturas norobežota būvlaukuma teritorijā, bet nav nodarbināta būvdarbu veikšanā būvlaukumā un nav uzskatāma par būvlaukumā nodarbinātu personu, būtu nodrošināta elektroniskas identifikācijas ierīce vai informācijas tehnoloģiju risinājums uzturēšanās laika būvlaukumā reģistrēšanai elektroniskās darba laika uzskaites sistēmā;
6. nodrošināt kontroli par to, lai tā darba ņēmēji vai piesaistās personas, kas būvlaukumā veic darbu būvdarbu līguma izpildei, izmantojot elektronisko identifikācijas ierīci vai informācijas tehnoloģiju risinājumu reģistrētu savu darba laiku elektroniskās darba laika uzskaites sistēmā;
7. iesniegt iekļaušanai vienotajā elektroniskās darba laika uzskaites datu bāzē informāciju par trešās grupas būves būvniecības vai par būvdarbu, ja būvdarbu izmaksas veido 1 miljonu *euro* vai vairāk, uzsākšanu ne vēlāk kā 5 darba dienu laikā pēc būvdarbu uzsākšanas;
8. iesniegt iekļaušanai vienotajā elektroniskās darba laika uzskaites datu bāzē informāciju elektronisku datu formā par noslēgto līgumu ar pasūtītāju, norādot šādus datus:
	1. pasūtītāja nosaukums;
	2. pasūtītājam piešķirtais Latvijas Republikas Uzņēmumu reģistra vienotais reģistrācijas numurs vai personas kods, ja pasūtītājs ir fiziska persona, vai cits identifikācijas numurs, ja pasūtītājs ir ārvalstī reģistrēta juridiskā persona;
	3. līguma datums;
	4. līguma summa;
9. līdz katra mēneša 15.datumam iesniegt iekļaušanai vienotajā elektroniskās darba laika uzskaites datu bāzē informāciju elektronisku datu formā par visiem ar apakšuzņēmējiem iepriekšējā mēnesī noslēgtajiem būvdarbu līgumiem, kuru līguma summa ir 15 000 *euro* vai vairāk, norādot šādus datus:
	1. apakšuzņēmēja nosaukums;
	2. apakšuzņēmējam piešķirtais Latvijas Republikas Uzņēmumu reģistra vienotais reģistrācijas numurs vai personas kods, ja apakšuzņēmējs ir fiziska persona, vai cits identifikācijas numurs, ja apakšuzņēmējs ir ārvalstī reģistrēta juridiskā persona;
	3. līguma datums;
	4. līguma summa.

**117.pants. Apakšuzņēmēja pienākumi**

Apakšuzņēmēja pienākumi ir šādi:

1. nodrošināt kontroli par to, lai tā darba ņēmēji vai piesaistās personas, kas galvenā būvdarbu veicēja būvlaukumā veic darbu būvdarbu līguma izpildei, izmantojot elektronisko identifikācijas ierīci vai informācijas tehnoloģiju risinājumu reģistrētu savu darba laiku elektroniskās darba laika uzskaites sistēmā;
2. informēt galveno būvdarba veicēju par elektroniskās darba laika uzskaites sistēmas darbības traucējumiem, kas kavē tā darba ņēmējiem vai piesaistītajām personām reģistrēt darba laika sākumu vai darba laika beigas.

**118.pants Būvlaukumā nodarbinātas personas pienākums**

Būvlaukumā nodarbinātai personai ir pienākums, izmantojot elektronisko identifikācijas ierīci vai informācijas tehnoloģiju risinājumu, veikt darba laika reģistrāciju elektroniskās darba laika uzskaites sistēmā, ieejot būvlaukumā reģistrēt darba laika sākumu un izejot no būvlaukuma reģistrēt darba laika beigas.

3. Papildināt pārejas noteikumus ar 191., 192., 193., 194., 195. un 196.punktu šādā redakcijā:

"191. Šā likuma XIV nodaļā noteikto elektronisko darba laika uzskaiti būvlaukumā ievieš no 2017.gada 1.oktobra.

192. Elektronisko darba laika uzskaiti no 2017.gada 1.oktobra ievieš trešās grupas būvju būvlaukumā, ja apliecinājums par būvatļaujā iekļauto nosacījumu izpildi būvatļaujā ir izdarīts pēc 2017.gada 1.janvāra vai ja noslēgtā būvdarbu līguma izpildes termiņš ir spēkā līdz 2018.gada 1.aprīlim vai ilgāk.

193. Ministru kabinets līdz 2017.gada 1.decembrim izdod šā likuma 112.panta otrajā daļā paredzētos noteikumus.

194. Šā likuma 114.panta trešo, ceturto, piekto daļu un 116.panta 7., 8., un 9.punktu piemēro no 2019.gada 1.janvāra.

195. Šā likuma 115.panta otro un trešo daļu piemēro no 2019.gada 1.oktobra.

196. Līdz dienai, kad atbilstoši šā likuma pārejas noteikumu 195.punktam sāk piemērot šā likuma 115.panta otro daļu, elektroniskās darba laika uzskaites sistēmā reģistrētie dati par būvlaukumā nodarbinātas personas darba stundām kalendārā mēneša ietvaros var atšķirties no faktiski uzskaitītajām darba stundām, kas izmantotas darba samaksas aprēķināšanai par darbu būvlaukumā:

1) līdz 2018.gada 30.septembrim par 25 procentiem;

2) no 2018.gada 1.oktobra līdz 2019.gada 30.septembrim par 15 procentiem."

Likums stājas spēkā 2017.gada 1.jūlijā.

Finanšu ministre D.Reizniece-Ozola

M.Valdmane

67095524, Marika.Valdmane@fm.gov.lv